李我

李我，原名李晚景，又名李耀景、李國祥，香港著名播音員，活躍於戰後1940年代至1970年代，先後任職廣州風行電台、澳門綠邨電台、香港麗的呼聲及香港商業電台。1946年始創廣播劇《天空小說》，風行省港澳，聲演三十年，深受粵港聽眾歡迎。

生平
李我喺香港長大，祖籍廣東江門市新會區。佢媽媽葉靄雲本身係中醫師，祖籍江西。

李我自細已經跟阿媽學唱粵曲，十三歲跟隨名導演湯曉丹學編劇。其時戰亂頻繁，李我十幾歲開始已經喺粵港地區工作，同廿幾位同伴自組「新春秋劇團」到廣州演出。當時廣州風行電台台長，喺戲棚聽到李我嘅粵劇表演，就請佢擔任廣播劇主持，初試啼聲。

佢畢業於香港華仁書院。1945年，曾經短暫入讀廣州嶺南大學政法系，但未有畢業。1946年創作《天空小說》轟動省城。

1949年，香港麗的呼聲重金禮聘李我加盟，一年間訂戶增加六倍。佢喺麗的呼聲只做咗一年半，由1949年11月至1951年6月，因為人事問題同自己作品嘅分帳問題，同麗的呼聲鬧得好唔愉快，於是唔再續約，1951年9月1日跳糟至澳門綠村電台。點知上任約一個月，就因為佢嘅天空小說《不夜天》被指影射澳門某勢力人物，《不夜天》被腰斬。李我憤而離職，轉行喺旺角花園街經營中藥店及服裝店。

但店舖生意兩年嚟都無起色。正當佢對前景憂慮之際，麗的呼聲嘅舊同事鄺天培同林國楷嚟搵佢，問佢重有冇興趣從事廣播。原來呢兩年間，廣播業已起咗變化，澳門嘅綠村電台有咗新股東，就係後嚟做咗香港商業電台老闆嘅何佐芝。根據綠村電台老臣子梁送風嘅回憶文章指，何佐芝入股之後，電台改名為澳門綠邨商業廣播電台，於1955年起全面革新。鄺天培同林國楷搵李我時，都已經離開咗麗的呼聲，準備投入呢間電台。經佢哋介紹，李我都成為咗呢間電台嘅一員，再次投身廣播行業。兩年後，何佐芝投得香港商業電台牌照，就拉隊離開，喺香港大展拳腳，商台正式喺1959年8月啟播。

佢以李我為藝名，原因係：「當時想到自己無父、無母、無兄、無弟、無妻，只有一個我，所以就改咗單名一個我字」。

李我個仔李蔭宗，曾經喺1974年夾埋幾名好友綁架當年20歲嘅新加坡國立大學女學生郭瑞燕，被判監兩年半。

晚年及逝世
李我喺晚年入住安老院，佢老婆蕭湘同好友劉天賜仍然有不時探望。直至2021年5月5號下晝約一點半喺將軍澳醫院離世，享年99歲，消息由劉天賜喺佢Facebook個人帳號對外宣佈。

連出去
文化樹下 —— 我們的廣播人：《李我蕭湘》 - 香港電台

香港廣播節目主持
前無綫電視男藝員
香港華仁書院舊生
我
香港廣播劇演員
廣州人
嶺南大學 (廣州) 舊生